אליהו גולדנברג

אליהו גולדנברג (בכתיב יידי: גאָלדענבערג; 9 בספטמבר 1909 – 4 בנובמבר 1976) היה שחקן, במאי וקריין ישראלי. גולדנברג היה אביהם של הבדרן דודו טופז ושל המפיק והסופר מיקי גולדנברג. נולד למיכאל ואדית (יהודית) לבית פישמן בסוסניבקה (באוקראינית: Соснівка) שבאימפריה הרוסית (כפר חקלאי שבהמשך הפך לקולחוז; כיום באוקראינה). היו לו ארבע אחיות ואח אחד, והוא היה בן הזקונים. אמו נפטרה כמה חודשים אחרי לידתו. אביו היה עשיר מאוד, היה בעל יער, אך בזמן מלחמת העולם הראשונה עבר הגבול בין פולין לרוסיה כך שכל אדמות משפחת גולדנברג עברו לרוסיה, והם נשארו עניים. בגיל שנתיים עבר עם משפחתו לעיירה בלוזרקה (באוקראינית: Білозірка) שבמחוז טרנופול (במערב אוקראינה). בגיל 11 החל לעבוד כשוליה בבית קברות נוצרי בסיתות פסלים ומצבות לקברים. יום אחד ניגש אליו אחד האנשים, איים על חייו, ואמר לו "יהודי תסתלק מכאן" – אליהו ברח לקרקוב, שם למד באקדמיה לפיסול. מאוחר יותר נסע גולדנברג לוורשה, שם לימד דרמה והופיע כשחקן. שתי אחיותיו נשארו עם אביהם, ואחיו נסע לארצות הברית ואחר כך לרוסיה, שם נעלמו עקבותיו. בוורשה החל בגיל 28 ללמד בבית הספר התיכון "יהודיה". בסוף שנת 1937, כאשר ביים שם הצגה לחנוכה, הכיר את אשתו לעתיד, לילי לבית פולמן, שהייתה אז תלמידה בכיתה י"א בתיכון. לאחר שלילי ואליהו יצאו במשך שנה וחצי הם התארסו וגולדנברג עלה לארץ ישראל בשנת 1939, שם חיכה לאהובתו. ברשותה של לילי הייתה אשרת כניסה לארץ ישראל, אולם עקב פרוץ מלחמת העולם השנייה וכיבוש פולין בידי הנאצים הצליח גולדנברג בקושי רב להוציא אותה מפולין. כאשר הגיעה לילי לארץ, נישאו השניים. גולדנברג התנדב לבריגדה היהודית במלחמת העולם השנייה. ב-20 בספטמבר 1946 נולד בנם הבכור דוד גולדנברג, לימים דודו טופז. כעבור שלוש שנים וחצי נולד בנם הצעיר, מיקי גולדנברג. מיקי הוא מפיק וסופר. גולדנברג הצטרף ב-1942 ללהקה הצבאית, שהקים צבי פרידלנד עבור החיילים העבריים בצבא הבריטי ונקראה "הלהקה הצבאית". הוא שיחק בהצגה "בנפול מצדה" בבימויו של פרידלנד, ובה שיחקו לצידו נתן כוגן ובתיה לנצט. בשנת 1944 הקים את להקת "מעין זה" עבור החיילים העבריים, ושימש כמנהלהּ האמנותי וכשחקן. מבין החיילים בלהקה זו הייתה גם השחקנית חנה מרון. בתחילת שנות ה-50 יצא גולדנברג ללונדון שם ביים הצגות ושיחק במשך מספר שנים. גולדנברג היה חלק מההרכב המקורי של "שלושת השמוליקים" יחד עם השחקנים שמואל רודנסקי ושמוליק סגל (את גולדנברג החליף לאחר פטירתו שמואל עצמון). השלושה גם הופיעו בתוכניות ביידיש שונות. בשנת 1962 הועלתה לראשונה ההצגה "קליינע מענטשאלעך" ("אנשים קטנים") בבימויו של גולדנברג, שכללה קטעי הומור וסאטירה מיצירותיו של שלום עליכם. ההצגה זכתה להצלחה רבה והשלושה העלו את ההצגה גם בפסטיבל אדינבורו. גולדנברג הופיע כקריין דרמטי בקליבלנד ובסינסינטי בסוף שנות ה-60. הוא ביים הפקות ענק, רבות משתתפים בכישרון רב וברגישות אמנותית נדירה, הפקותיו הידועות ביותר באמפיתיאטרון משואה, בקיבוץ תל יצחק, בהשתתפות אוריאל זוהר, מול קהל בן למעלה משלושת אלפים איש. אליהו גולדנברג נפטר בגיל 67 ונטמן בבית העלמין הדרום. אוסף על שמו שמור בספרייה הלאומית. עיריית תל אביב קבעה לוחית זיכרון בכניסה לביתו ברחוב הנביאים 34. אוריאל זוהר, אליהו גולדנברג אבא דודו טופז קיבוץ משואה, שיר באתר במה חדשה, 2012 פרטים על אליהו גולדנברג בארכיון שמוליק עצמון-וירצר, בספרייה הלאומית מידע על אליהו גולדנברג בקטלוג הספרייה הלאומית ארכיון אוסף אליהו גולדנברג, בספרייה הלאומית אלן סטפאק, אליהו גולדנברג: ביוגרפיה (כולל דיוקנו) (באנגלית) אליהו גולדנברג, בקטלוג ספריית אוניברסיטת פנסילבניה (באנגלית) שיכורי כתריאליבקה: שמוליק סגל, אליהו גולדנברג, שמוליק רודנסקי, סרטון באתר יוטיוב מערכון הטראם: אליהו גולדנברג, שמוליק סגל ושמואל רודנסקי, סרטון באתר יוטיוב אליהו גולדנברג, באתר Discogs (באנגלית) אליהו גולדנברג, דף שער בספרייה הלאומית אליהו גולדנברג, במיזם "אישים" לתיעוד היצירה הישראלית